Bandaríkjastjórn segir einn skipuleggjenda sprengjuárásarinnar við alþjóðaflugvöllinn í Kabúl á fimmtudag, hafa látið lífið í drónaárás Bandaríkjahers í nótt.
Skotmark loftárásarinnar var meðlimur ISIS-K hreyfingarinnar, Khorasan-héraðs arm samtakanna sem kenna sig við Íslamskt ríki. Samtökin hafa lýst yfir ábyrgð á sprengjuárásinni við Hamid Karzai flugvöllinn sem varð til þess að um 170 létu lífið. Á meðal þeirra voru að minnsta kosti 13 bandarískir hermenn.
Forseti Bandaríkjanna, Joe Biden, sagði Bandaríkjaher munu leita þá, sem bera ábyrgð á árásinni, uppi og myndu þeir fá að gjalda fyrir verknaðinn.
Drónaárás Bandaríkjanna var framkvæmd í nótt með notkun Reaper-dróna. Yfirmaður í bandaríska hernum segir að aðgerðin hafi farið fram í Nangahar héraði Afganistan. Dróninn hafi verið sendur af stað frá mið-austurlöndum og hafi skotmarkinu verið eytt. Tveir séu látnir, báðir meðlimir Íslamska ríkisins.
Jen Psaki, fjölmiðlafulltrúi Hvíta hússins sagði á blaðamannafundi að líkur séu á frekari árásum í Kabúl. Talsmaður Talíbana sagði á Twitter-síðu sinni að sveitir Talibana væru þegar komnir inn á svæði flugvallarins sem lúta stjórn bandaríkjahers. Varnarmálaráðuneyti Bandaríkjanna segir að Bandaríkjamenn ráði enn stjórn flugvallarins.
Það styttist óðfluga í 31. ágúst, daginn sem að Bandaríkin munu yfirgefa Afganistan. Yfirmenn hersins vinna því með Talíbönum til að reyna að flýta brottflutningi eins og unnt er.
Yfirmenn í bandaríska hernum staðhæfa að einn skipuleggjenda sprengjuárásarinnar við flugvöllinn í Kabúl hafi í nótt verið ráðinn af dögum